**Predkladacia správa**

Návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov ako iniciatívny návrh v reakcii na možné riziká pri dodávke plynu z tretích krajín.

Dňa 30. júna 2022 bolo v Úradnom vestníku Európskej únie publikované nariadenie Európskeho parlamentu a Rady (EÚ) 2022/1032 z 29. júna 2022, ktorým sa menia nariadenia (EÚ) 2017/1938 a (ES) č. 715/2009, pokiaľ ide o uskladňovanie plynu (Ú. v. EÚ L 173, 30.6.2022). Cieľom uvedeného nariadenia je zabezpečiť naplnenie zásobníkov plynu v Európskej únii pre zimu 2022/2023 na úrovni 80 %, pričom v ďalších rokoch sa počíta s naplnením na 90 %. Návrh vznikol na základe skúseností zo zimy 2021/2022, kedy na jej začiatku bol zaznamenaný relatívne nízky objem uskladneného plynu v zásobníkoch v porovnaní s predchádzajúcimi obdobiami. V spojení s rekordnými cenami plynu na trhu a vývojom situácie medzi Ruskou federáciou a Ukrajinou vznikla napätá situácia v zásobovaní plynom. Vzhľadom na nutnosť dostatočnej prípravy na zimné obdobie vyzvala Európska komisia členské štátny na prijatie opatrení ešte pred vstupom nariadenia do platnosti.

Návrhom zákona sa v nadväznosti na predmetné nariadenie Európskeho parlamentu a Rady (EÚ) ustanovuje povinnosť uskladnenia určeného množstva plynu v zásobníkoch na vymedzenom území príslušnými účastníkmi trhu s plynom, právna úprava výkonu kontroly nad skladovacou povinnosťou a sankcií pre prípad nesplnenia skladovacej povinnosti. Súčasne sa rozširuje cenová reguláciu v plynárenstve aj na plnenie skladovacej povinnosti a ustanovuje sa spôsob vykonávania cenovej regulácie pre prístup do zásobníka v súvislosti so skladovacou povinnosťou.

Návrh zákona nebude predmetom vnútrokomunitárneho pripomienkového konania.

Účinnosť návrhu zákona sa navrhuje od 1. decembra 2022.